## Especialistes dels hospitals públics valencians es reunixen per a construir un sistema sanitari més resilient i sostenible

*** La jornada se celebrarà el 21 de gener en el Biohub de València
* L’objectiu és compartir experiències i solucions per a reduir l’impacte ambiental que genera l’activitat assistencial**

La Conselleria de Sanitat, mitjançant la Unitat d’Innovació i Investigació del Departament de Salut Xàtiva-Ontinyent i la Fundació Fisabio, organitza la tercera edició de la Jornada de Sanitat Sostenible, que se celebrarà el pròxim 21 de gener en el Biohub de València.

La jornada té com a objectiu donar a conéixer els reptes ambientals als quals s’enfronta l’activitat assistencial sanitària, centrant-se en temes sobre l’impacte dels productes d’un sol ús, els antibiòtics i contaminants emergents i la contaminació de l’aire i la seua relació amb la salut urbana. Tot això amb un enfocament que genere solucions basades en la investigació i la innovació que es puguen aplicar al sistema sanitari.

L’esdeveniment reunirà especialistes de més de 20 hospitals de la Comunitat Valenciana, els quals, en els últims anys, han fet esforços per aconseguir un sistema sanitari més sostenible. En concret, estos esforços es basen en el càlcul de la seua petjada de carboni i el disseny d’un pla de reducció d’esta.

Estes jornades van sorgir l’any 2022 a través d’un programa internacional liderat per l’organització Health Care Without Harm, en el qual el Departament de Xàtiva-Ontinyent i Fisabio van actuar com a mentors de 12 hospitals públics valencians acompanyant-los en els seus objectius de reducció de petjada de carboni i fomentant l’ús de la I+D+i en les seues estratègies de sostenibilitat ambiental.

La jornada comptarà amb ponents provinents de centres d’investigació nacionals com IS Global, l’Hospital La Paz de Madrid, l’Hospital Clínic Universitari Virgen de la Arrixaca (Múrcia) o el Servici Gallec de Salut (SERGAS).

A més del programa científic, s’entregaran els Premis Green Health Heroes Awards, iniciativa sorgida en el marc del Green Health Hubi, finançat per IVACE+i, que reconeix professionals dels centres sanitaris que han presentat idees innovadores per a descarbonitzar la pràctica assistencial.  
En el fòrum participaran la directora general d’Investigació i Innovació de la Conselleria de Sanitat, Mariola Penadés, i la directora gerent de Fisabio, Marisa Caparrós.

L’acte comptarà també amb la presència de representants de centres d’investigació biomèdica i sanitària de la Conselleria de Sanitat com ara INCLIVA, personal investigador de la Universitat Jaume I de Castelló, la Universitat de València, la Universitat Politècnica de València, la Universitat Miguel Hernández d’Elx i els laboratoris farmacèutics Boerhinger-Ingelheim i GSK.

La inscripció a la jornada es pot fer a través d’este [enllaç](https://atenea.fisabio.san.gva.es/redcap/surveys/?s=JTLLE4FXMRND9JMX).

La III Jornada de Sanitat Sostenible se celebra amb el suport d’IVACE+i i l’organització internacional Health Care Withouth Harm.

Fecha: 17/01/2025